GPSC จัดหนัก! จ่ายเงินปันผล 52% ของกำไรสุทธิ
GPSC ประกาศจ่ายเงินปันผลระหว่างกาลจากผลการดำเนินงานงวด 6 เดือนแรกของปี 58 แก่ผู้ถือหุ้นในอัตรา 0.35 บาทต่อหุ้น ขึ้นเครื่องหมาย XD วันที่ 25 สิงหาคม 2558 และจะกำหนดจ่ายเงินปันผลแก่ผู้ถือหุ้นในวันที่ 9 กันยายน 2558 นี้
14 ส.ค. 2558

นายนพดล ปิ่นสุภา กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า สำหรับผลประกอบการครึ่งปีแรกของปี พ.ศ. 2558 เป็นที่น่าพึงพอใจมีอัตราการเติบโตของกำไรสุทธิที่เพิ่มขึ้น โดยในครึ่งปีแรก 2558 บริษัทมีกำไรสุทธิ จำนวน 1,005 ล้านบาท เติบโตเพิ่มขึ้นร้อยละ 50 จาก 672 ล้านบาท เมื่อเทียบกับงวดเดียวกันของปีก่อน
ขณะที่คณะกรรมการบริษัทมีมติอนุมัติการจ่ายเงินปันผลระหว่างกาลแก่ผู้ถือหุ้น ในอัตราหุ้นละ 0.35 บาท โดยมีจำนวนหุ้นสามัญทั้งหมด 1,498,300,800 หุ้น เป็นเงิน จำนวน 524,405,280 บาท หรือคิดเป็นอัตราเงินปันผลร้อยละ 52 ของกำไรสุทธิ ซึ่งเป็นไปตามนโยบายการจ่ายเงินปันผลของ GPSC ที่กำหนดไว้ที่ อัตราไม่น้อยกว่าร้อยละ 30 ของกำไรสุทธิ โดยการจ่ายเงินปันผลระหว่างกาลครั้งนี้ เป็นสัญญาณสะท้อนให้เห็นถึงปัจจัยพื้นฐานที่ดีและผลประกอบการที่ดีในอนาคต
สำหรับเงินปันผลจำนวนดังกล่าวจะจัดสรรจากกำไรสุทธิ โดยจ่ายจากกำไรสะสมส่วนที่ยังไม่ได้จัดสรร ในส่วนที่ได้รับยกเว้นภาษีจากสิทธิประโยชน์ส่งเสริมการลงทุน (BOI) ซึ่งผู้ถือหุ้นประเภทบุคคลธรรมดาไม่ต้องถูกหักภาษี ณ ที่จ่าย และไม่ได้รับเครดิตในการคำนวณภาษีเงินปันผลตามมาตรา 47 ทวิ ของประมวลรัษฎากร
ทั้งนี้ GPSC กำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 27 สิงหาคม 2558 และรวบรวมรายชื่อผู้ถือหุ้นโดยวิธีปิดสมุดทะเบียนพักการโอนหุ้นในวันที่ 28 สิงหาคม 2558 โดยขึ้นเครื่องหมาย XD วันที่ 25 สิงหาคม 2558 และจะกำหนดจ่ายเงินปันผลแก่ผู้ถือหุ้นในวันที่ 9 กันยายน 2558 นี้
อนึ่ง ผลการดำเนินงานในรอบ 6 เดือนแรกของปี 2558 บริษัทมีกำไรสุทธิ 1,005 ล้านบาท ณ วันที่ 30 มิถุนายน 2558 มีสินทรัพย์รวมจำนวน 54,553 ล้านบาท
 